Япэ зигъэщын хуейщ. КIуэкIуэ Ю. А. иригъэкIуэкIащ хабзэхъумэ, суд органхэм я унафэщIхэм я зэIущIэ
Дыгъуасэ КIуэкIуэ Ю. А. КъБР-м и Правительствэм и Унэм щригъэкIуэкIащ хабзэхъумэ, суд органхэм я унафэщIхэм я зэIущIэ.
КъБР-м и Iэтащхьэм къызэхуэсахэр щыгъуазэ ищIащ Террорым пэщIэтынымкIэ лъэпкъ комитетым и унафэщI, Урысейм ШынагъуэншагъэмкIэ и федеральнэ къулыкъущIапIэм и унафэщI Бортников А. В. иджыблагъэ Пятигорск къалэм щригъэкIуэкIа зэIущIэм къыщаIэта Iуэхухэм. Къалэн нэхъыщхьэхэм ящыщу абы къыщагъэлъэгъуащ Кавказ Ищхъэрэм и щIыналъэм террорым щыпэщIэтыныр, террорым пэщIэтынымкIэ щIыналъэ комитетхэмрэ властым и органхэмрэ щIэпхъаджагъэхэр къэмыгъэхъуным хуэгъэзауэ ирагъэкIуэкI лэжьыгъэр щIэгъэхуэбжьэныр, бандэ гупхэм я дэIэпыкъуэгъухэр къыщIэгъэщыныр, ахэр финанс ахъшэкIэ къызэрызэрагъэпэщ Iэмалхэр къызэпыудыныр.
КIуэкIуэ Юрий къыхигъэщхьэхукIащ хабзэхъумэ органхэмрэ муниципальнэ щIыналъэхэмрэ нэхъ быдэу зэпыщIауэ зэдэлэжьэн, псом хуэмыдэу щIалэгъуалэр террористхэм дамышэхыным ахэр зэщIыгъуу егугъун зэрыхуейр.
IэщэкIэ зэщIэузэда щIэпхъаджащIэхэр къэлъыхъуэным теухуауэ вэсэмахуэ Шэджэм районым щрагъэкIуэкIа Iуэхухэм щытепсэлъыхьым КъБР-м и Iэтащхьэм къигъэлъэгъуащ: «Лэжьыгъэр IэкIуэлъакIуэу къызэрагъэпэщащ. Зэман кIэщIым къриубыдэу бандитхэр къагъуэтащ. Ауэ 2016 гъэм жэпуэгъуэм и 9-м Прохладнэ къалэм щызэхащIыхьа щIэпхъаджагъэм хуэдэ къэмыхъу щIыкIэ япэ зигъэщу бандитхэм я мурадыр къызэпыудын хуейщ. Псоми зэрыфщIэщи, къулыкъум пэрыту абы щыгъуэ яукIащ полицэм и лэжьакIуэхэу Чэрим Альбертрэ Мишков Владимиррэ. Дэ дыхуиткъым бандитхэм я щхьэр къедгъэIэтыжыну, абыхэм щэхурылажьэ гупхэр къызэрагъэпэщыжынымкIэ Iэмал еттыну».
Нэхъ тегъэчыныхьауэ зи гугъу ящIахэм ящыщщ зэпымыууэ сакъыныр, хабзэхъумэ IэнатIэм и лэжьакIуэхэм я зэфIэкIым хэгъэхъуэныр. «Дунейпсо терроризмэм иджыпсту зэхищIыхьхэм къагъэлъагъуэ ди цIыхухэм я шынагъуэншагъэр хъумэнымкIэ Iэмал псори къэгъэсэбэпын зэрыхуейр», — къыхигъэщхьэхукIащ КIуэкIуэ Юрий.
КъБР-м и Iэтащхьэм зэIущIэм хэтахэм я пащхьэ къришащ УФ-м и Лъэпкъ гвардием и дзэхэм я федеральнэ къулыкъущIапIэм и Управленэу КъБР-м щыIэм и унафэщIу ягъэува, полицэм и полковник Макитов М. Б.
ЗэIущIэм къыщыпсэлъахэщ КъБР-м и Суд Нэхъыщхьэм и УнафэщI Мер Ю. Хь., Урысейм ШынагъуэншагъэмкIэ и федеральнэ къулыкъущIапIэм и Управленэу КъБР-м щыIэм и унафэщI Усов О. Л., УФ-м СледствиемкIэ и комитетым СледствиемкIэ и управленэу КъБР-м щыIэм и унафэщI Iустэ В. Хь., КъБР-м и прокурорым и къуэдзэ Жеккеев А. М. сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
